Title: שלום לכם
Author: מטח
Last saved by: elchanan

מקור האדם באופנוע – או - סיפור טיול הרגועים של קא"ו -  אוגוסט 2002

חלק א:
קוראים לי תקווה ואני קופה שיודעת לשלות סרטנים, כך לפחות טוען הדר, המטפל שלי. החבר'ה שלי אוהבים טריטוריה מגודרת אבל אני אוהבת להסתובב בכל הפארק ולדעת מה קורה – אז יצאתי מהגדר. לא סתם קוראים לי "תקווה המרכלת". אז תשמעו: ביום שבת אחד הופיעו בפארק יצורים מוזרים , ראיתי אותם בחנייה, 26 עם צורה מוזרה של ראש על שני גלגלים, אבל מהר מאד התברר לי שיש שני מינים של יצורים כאלו: נמוכים, מנצנצים ויפים, זזים בשכיבה על שני גלגלים, אלו בטח ההורים, משום שהם החליטו להשאר בחנייה ולא להכנס. המין השני, ארוכים והולכים על שתי רגליים, אלו בטח הגורים שעוד לא התפתחו. וכמו גורים, הם היו סקרנים ורעבים, אז קודם כל הם אכלו, מרעישים ומקשקשים ואחר כך הכניסו אותם לפארק, כדי שאני והחבר'ה נוכל לבחון אותם מקרוב.פיליפ הלמור שמכיר טוב את החיות האלו, הסביר לי שהקבוצה הזו מאד מגוונת מורכבת מנקבות וזכרים והגורים שלהם בכל מיני גילאים. חלק מהם הושיטו ידיים כלפי והצטערתי מאד שאין לי סרטנים לתת להם. הם גם היו די מצחיקים. הקופים הקפוצ'ונים סיפרו שזו היתה חוויה לראות את הפרצופים המוזרים שהם עשו כלפיהם. אחרי שעה וחצי שנהננו מההצגה שלהם, הם חזרו לגב ההורים ובתנועה זורמת ואצילית נעלמו לכוון יער בן שמן.
חלק ב:
זה כיף לראות את השעטנז הכאילו בלתי אפשרי של אופנועים וקטנועים, ספורטיביים וקסטומים, לכל אחד מהם יש יופי פיסולי משלו. שתי השניות שבהן ירדתי מעל בלל והלכתי לכוון השער של פארק הקופים, עובר על פני הערב-רב הזה, היו פשוט חוויה אסטתית ומספקת בצורה שקשה לתאר. איציק, מנהל המשמרת באתר עשה לאראל ולי את היום באומרו "מתנהגים יפה, החבר'ה שלך מהאופנועים". לאחר הביקור המאלף בפארק הקופים, המשכנו בנוף שהלך ונעשה הררי יותר ויותר, כאשר לכל קילומטר היה את הקסם שלו. הרי ירושליים התנפלו עלינו עם פניות,עליות ונוף מהמם למכביר, כאשר באמצע נעצרנו לארוחת צהריים ב"גרין וואלי" ברמת רזיאל. למרות המאמצים הכנים של בעלי המסעדה, חלק נכבד מאניני הטעם בקבוצה טען שיש מקום לשיפור. המשכנו בנופים השוויצריים של הרי ירושליים עד צומת האלה, שם עצרנו ונחנו. בעודי מעכל את חווית הנופים שעברנו זה עתה, רונן פלדמן ביטא אותה בשלוש מילים בצירוף עינים בורקות "אומנות, פשוט אומנות". להתראות בטיול הבא שיהיה לכוון דרום, בשבת הרביעית של ספטמבר, 28.9.

כתב: אלחנן שרון
ערכה: קרין כהן

תודות עבור:
·	הווסטים : לאורן קוסלובסקי.
·	שרותי גרר: "אופנוגרר" ובפרט לגולן.
·	הפרסום: לקוקי על הסוזוקי, יובל קנון ואורן קוסלובסקי
·	הדפסת תוכנית הטיול : לגדי גורפינקל, אורן קוסלובסקי ויובל קנון
·	סימון הצמתים : לנחום ליבוביץ, יעקב הרנשטט, גנדי ווירן, משה יניב, רונית אפלבוים, והרצל פלח.
·	תפקוד כמאסף : לאייל גרון, נחום ליבוביץ ועוז סודאי
·	תפקוד כחובש: ז'ק סודאי
·	רכב והסעת קרין וזיו: לערן בן אליא.
·	הערות קונסטרוקטיביות: לרונן פלדמן, אייל גרון, י.גלנטי ואראל סמו
·	ואם שכחתי מישהו – סליחה.

אלחנן שרון